rlitschk/wikidir huggingface dataset:
Dät Uutändjer Kanoal (düütsk: Utender Kanal) wuud 1889 greuuwen as Ferbiendenge twiske ju Seelter Äi bie Uutände un dät Idafeentjer Kanoal (Wäästkanoal) fon Idafeen-Suud. Die Kanoal häd ne Loangte fon 2.376 Meter. Die Bau häd 80.166 Rieksmark koastet. Ätter ju Tied wuuden där moordere Hälgen in Uutände un an ju Seelter Äi bie Strukelje un Baalenje gruundet. Truch dän Kanoal kuuden do Skippe dan diräkt ätter ju Feentäärpe fiere. "Dät Utänder Knoal, dät waas fröier Strout, dät is fröier n Sloot weesen, sun Wülgensloot. De Strout, dät waas di Sloot." (Lound un Noomen, Siede 95) Däälich is dät Ouger fon dät Kanoal mäd Struuke un Ploante bewuksen. Där truch is dät nu ne flugge Natuurloundskup loangs dät Kanoal. Loangs dät Uutändjer Kanoal lapt die Uutäandjer Dom (Utender Damm). Gjuchts fon die Uutändjer Dom bie dät Täärp is ju näie Siedlenge "Strouts Wai". Lound un Noomen, Siede 95
Dät Baalenjer Kanoal (düütsk: Bollinger Kanal) wuud 1879 greeuwen, dät waas 3023 Meter loang un kostede 74239 RM. Dät waas n Ferbiendengskanoal fon ju Seelter Äi mäd dät Elisabethfeenkanoal. Dät Kanoal lapt aastelk ju Seelter Äi un lapt bie "Dreibrücken" in dät Elisabethfeen-Kanoal. Dät Baalenjer Kanoal waas fröier skipboar, dät ron bie ju Slüüse in ju Seelter Äi oun. Dät waas sun 700 m noudelk fon ju Steede, wier dät Uutändjer Kanoal uut dät Wääste in ju Seelter Äi lapt. Däälich is dät Kanoal nit moor mäd ju Seelter Äi ferbuunen. Loangs dät Kanoal lapt ju Sträite ätter Elisabethfeen. Ap dät Gebiet fon Baalenje bit tou dät Skeed mäd Elisabethfeen is dät Kanoal däälich oarich tichtwuuksen, dät is nit fuul moor as n breeden Sloot. Diräkt in Elisabethfeen is dät Kanoal mäd sun 10 m noch oarich breed. Deer stoant uk fuul Woater in dät Kanoal un dät häd deer ne Ferbiendenge mäd ju Wieke fon dät Foanmuseum, wier do Skiepe fon dät Museum lääse. Foan- un Feenmuseum Elisabethfeen Lound un Noomen, Siede 116
Die Transformator is n Bauelement, wiermäd me elektriske Sponnengen uumhooch of uumläich brange kon. Juust so as n annerjenden Stroom in ne Spoule sälwen ne Sponnenge ärreeget, so ärreeget er uk ne Sponnenge in ne uur Spoule ju deer fluks bie sit. Dät hat Induktion. Lääse wie nu ap ju eerste Spoule (ju "Primärwikkelenge") ne Wikselsponnenge an, so kumt ap ju twäide (ju "Sekundärwikkelenge") uk ne Wikselsponnenge. Sun Eempelddeel mäd two Spoule hat fon Transformator (Trafo). Dät Interessante is nu, dät ju sekundäre Wikselsponnenge haager wäd wan die Antaal fon do Slingen fon ju sekundäre Spoule gratter wäd. Me kon kweede dät do Sponnengen sik uungefeer ferhoolde as do Antaale fon do Slingen. Ap ju Wiese kon me also fon 220 V Wikselsponnenge fluks 1000 V moakje, af uk 12 V foar Batterie-leedere. N Trafo kon moorere Antappengen hääbe foar ferskeedene Sponnengen. So kon n Trafo sekundär tougliek 6 V un 100 V lääwerje un hie kon primär (truch uumskaltjen) tougliek oained weese foar 220 V un 127 V Nätsponnenge. Fääre sunt Transformatore uk nutselk foar dät Uurbrangen fon Luud (Skal). Gjucht nutselk kon uk weese, dät bee Spoulen elektrisk fon enunner isolierd sunt. Ju Transformator-Wierkenge wäd uk wier gjucht
Dissen Artikkel stoant in dät Wikipedia-Review. Die Transistor is n Bauelement, wiermäd me elektriske Sponnengen ferstäärkje kon. Dät grootste Wunner fon ju Elektronik is foar fuul Ljuude die Ferstäärker: deer gungt n gans swäk Signoal oane un fuul Gewalt kumt hääruut! Un dät is die Transistor, die ju Ferstäärkenge muugelk moaket. Bie Dioden hääbe wie blouked, dät do in eene Gjuchte - ju Speergjuchte - nit laitje. Hier unner hääbe wie gjuchts sun Diode teekend, man wie hääbe links n Uur in Foudelsgjuchte deer mäd in de Riege schalted. "Wät moaket dät nu foar Unnerscheed?" kon me kweede, "Deer lapt daach naan Stroom." Dät is uk weer, man dät annert sik wan wie do bee Dioden tichte bienunner brange, in een Kristal. Dan is dät nämmelk so, dät wäkke Elektrone fon ju in Foudelsgjuchte stoundende Diode noch juust ju in Speergjuchte stoundende Barriere beloangje konnen. Do reeke deer dan daach n litje Stroom, die sonaamde Kollektorstroom. Wie naame deeruume ju gjuchte Barriere die Kollektor (C), wült ju linke - ju do Elektrone lääwert - as Emitter (E) beteekend wäd. Nu is dät je so, dät die Kollektorstroom gjucht geföilich is foar ju Sponnenge ap dän Emitter, un ju konnen wie
Muddebierich (düütsk: Muddeberg) is n Gestrich in dät Suude fon Seedelsbierich. Dät Gebiet lait twiske dät Täärp un dät Kustenkanoal wäästelk ju Näiskäddeler Sträite un aastelk ju Seelter Äi. Deer wieren fröier mäd Boome un Buske bewuuksene groote Soundhöäwele. N grooten deel fon dän Sound is uum 1925 bie dän Bau fon ju Koloniesträite wächfierd wuuden. Uum 1960 waas deer noch n grooten Soundhöäwel juust ieuwenske ju Naiskäddeler Sträite. Däälich is deer alles wächfiert. Buppe ap dän Bierich diräkt an ju Näiskäddeler Sträite stuud sowät uum 1960 noch ne oolde holtene Hütte, wier n Eensiedler in huusede. Dän Mon naamden jo aal bloot "Wooldheini" (düütsk: Waldheini). Wier die Mon blieuwen is, is nit bekoand. Do eerste Huuse sunt deer wail ätter dän Kriech baud wuuden. In do lääste 20 Jiere häd Muddebierich sik tou ne flugge Siedlenge äntwikkeld. Truch Muddebierich loope do Sträiten "Muddeberg", "Am Muddeberg", "Muddewiese" un "Am Felde". Do Ienwoonere feranstaltje jierelk in n Suumer n grooten "Muddebierich-Fäästdai" ap hieren Spielplats. Muddebierich ap GOOGLE-Maps
Dät Seelter-Äi-Paad (düütsk: Sater-Ems-Wanderweg) is n näi Paad loangs ju Seelter Äi un gungt bolde truch gans Seelterlound fon Baalenje bit tou Seedelsbierich. Dät Paad häd ne Laangte fon 16,8 Kilomeeter. N grooten Deel lait dät Paad ap dän Diek fon ju Seelter Äi. Dät Paad gungt loangs do flugge Natuurloundskuppe un do Woolde in Seelterlound, so as de Hollener See mäd Hollebierich un dän Loanghoarster Iesk, dän Maiglöckchenwoold un de Maiglöckchensee in Skäddel. Ju Skäddeler Määlne mäd Määlnemuseum un ju Skäddeler Säärke sunt uk nit so fier wäch fon dän Paad. In Roomelse is deer n näie Brääch uur ju Seelter Äi mäd n Wai ätter dät Inkoopssäntrum un ju Säärke fon Roomelse. Dät Paad wuud in 2010 anläid un häd mäd do Brääge 338.000 Euro kosted. Seelter Äi Seelter-Äi-Paad (NWZ)
Die Idasee is n fröier Baagermeer in Idafeen-Noud. Die See läid ieuwenske ju Sträite Idafeen-Noud wäästelk Wietsound un ju B 72. Die Boadesee is uungefäär 20 Hektoar groot un häd n loangen Soundstrand. Där sünt sanitäre Iengjuchtenge mäd n Cafe un an dän See is uk n Spielplats foar Bäidene. Do hääbe siet 2004 ne Woaterskianloage. Där is uk n grooten Campingplats. Uum dän See uumetou is n Wai truch ju flugge Loundskup mäd Boome un Struuke. Fuul Fereene un Gruppen ferounstoalte hiere Fääste an dän Idasee. Idafeen Websiede Meente Aastrauderfeen Die Idasee ap GOOGLE-Maps
N Hagioskop is n Glieuwe in middelallerske Säärken. Dät wäd uk Leprafinster naamd. Truch dän Hagioskop kuud mon ap dän Altoar kiekje. Dät wier foar do Ljude, do ounstikkend kroank wieren un buuten blieuwe moasten. Ju Johanniterkapälle in Boukeläsk häd tjo Hagioskope. Durch Fensterspalt dem Herrgott in Bokelesch nah
Häärst (düütsk: Horst) is n Gestrich in dät Suude fon ju Roomelster Buurskup Roomelse-Wääst. Deer stounde nit fuul Huuse. Häärst lait noudelk fon dän Moorgoudswai, aastelk fon Idafeen un dän Wäästfoan, un wäästelk un aastelk fon Hoogebierich. Truch Häärst gungt parallel tou dän Moorgoudswai die Häärstwäi (Horstweg).
Tschechien is n Lound in Europa. Ju Haudstääd is Praag un die Präsident fon ju Republik is siet 2013 Miloš Zeman. Die hoochste Bierich fon dät Lound is die Sněžka (1,602 m). Tschechien wäd begränsed fon: Polen in dät Noude, Slowakäi in dät Aaste, Aastriek in dät Suude, Düütsklound in dät Wääste. In dät Middeloaler wieren do historiske Regione fon Tschechien, Böhmen un Mähren, Deel fon dät Hillige Roomske Riek. In dän Twäide Waareldkriech wuude dät Sudetenlound annektiert fon Nazi-Düütsklound. In ju Tied fon dän Koolde Kriech wieren Tschechien un ju Slowakäi touhoope as ju Tschechoslowakäi as Satellitstoat fon ju Sowjetunion. Siet dän 1. Januoar 1993 is Tschechien n oainständigen Stoat, sunner ju Slowakäi un sunner n kommunistisk System. Dät Bruttoinloundsprodukt pro Kop waas $24.500 in 2007. In 2007 waas 2,7% fon ju ganse Wirtskaft Loundwirtskaft, 38,7% Industrie un 58,6% Tjoonste.
Disse Lieste uumfoatet aal do Suune un Dochtere fon Seelterlound. Heinrich Kramer, Buurmäster fon 1955-1964 Heinrich Eilers, Buurmäster fon 1964-1974 Casper Deeken Hermann Dumstorf Wilhelmine Espeter Hermann Janssen Margaretha Grosser Gesina Lechte-Siemer Heinrich Kramer Hermann Janssen Hermann Dumstorf Gesina Lechte-Siemer Margaretha Grosser Wilhelm Awick-Meyer, Buurmäster fon 1946-1961 Wilhelm Awick (litje Wüllm) Heinrich Kröger, Buurmäster fon 1972-1974 Theo Griep Theo Deddens Adelheid Pörschke Wilhelm Awick (litje Wülm) Theo Griep, 1958 Theo Deddens Hermann Tellmann, Buurmäster fon ju Meente Skäddel fon 1961-1968 Hermann Knelangen, Buurmäster fon ju Meente Skäddel fon 1968-1972 un fon ju Meente Seelterlound fon 1974 - 1981 H. Ahlrich Fugel, Buurmäster fon 1832-1857 Ahlrich Ennen Schlump, Buurmäster fon 1857-1881 Johann Bruns, Buurmäster fon 1881-1889 Alrich Ahlrichs, Buurmäster fon 1889-1895 Eilert Eilers, Buurmäster fon 1895-1914 Heinrich Wilhelm Kallage, Buurmäster fon 1914-1919 Gerhard Eilers, Meentefoarstounder fon Strukelje fon 1919-1933) Ahlrich Cordes, Buurmäster fon ju Meente Bäärsel fon 1947-1948(1933-1948 heerde Strukelje tou ju Meente Bäärsel) Anton Thien, Buurmäster fon 1948-1954 Sixtus Schröer, Buurmäster fon 1954-1974 Erich Lukassen, Buurmäster fon ju Meente Seelterlound fon 1981-1999 Konrad Burmann Sixtus Kordes Pestoor Schulte Engelbert Wallschlag Heinz Immer Johanna Evers Eilert Eilers Heinrich Wilhelm Kallage Gerhard Eilers Engelbert Wallschlag Sixtus Kordes Ahlrich Cordes Anton Thien Sixtus
Ju Reformation is ne Riege fon säärkelke Annerengen in dät 16. un 17. Jierhunnert. Ju häd tou ne Kleeuwenge in dät Kristendum fierd (katoolsk, luttersk, reformierd). Do wichtichste Moanskene fon ju Reformation weeren Martin Luther (Düütsklound) un Johannes Calvin (Frankriek, ju Swaits). Die Ienfloud fon ju Reformation wiedede sik uur fuul Lounde in noudwääst Europa uut. In dät Suude un Wääste fon Europa wieren do rieke Traditione fon kristelke Teologie, roomsk un kanonisk Gjucht, ciceroanische Retorika un aristoteliske Filosofie foar ju Äntwikkelenge fon't politike Toanken in't Leetmiddeloaler gans wichtich. Foar fuul Toankere wieren do Leeren fon Marcus Tullius Cicero un Aristoteles ju Gruundloage foar näie Leeren. Do Fräiegaidideale fon dät Leetmiddeloaler fiende hiere Uursproang in do frankiske un germoanske Toankbielden uur dän fräien Mon un in do Wierke fon Cicero un Sallust. In Aastfräislound lät Edzard I. ju Reformation 1519 tou un hie wäd sälwen luttersk. Do Mennonite sunt Foulgere fon dän wäästfräiske Menno Simons. Seelterlound bleeuw katoolsk. Juunreformation Wällen, Anmäärkengen un Ätterwiesengen:
In Seelterlound raakt dät ne ganse Riege Woolde un Wooldgebiede. Do Seelter Woolde hääbe sicher Noomen uut oolde Tieden, do mon fiellicht noch wier uutfiene kon. Fuul fon do Woolde lääse ieuwenske af nit fääre fon dän Seelter-Äi-Paad. Fon dät Suude ätter dät Noude sunt do foulgenden Woolde tou fiende: Näiwal, Haudsträite Ap Näiwal lait juunuur dän fröieren Kanienkenbusk wäästelk ju Haudsträite un aastelk ju Seelter Äi dieräkt ieuwenske ju Siedlenge Kiefernsträite (Kiefernstrasse) n Wooldgebied. N poor Hunnert Meeter noudelk därfon un noudelk ju Sträite Rotenbierich (Rotenberg) ieuwenske dät Nikko-Wierk läit uk n Wooldgebied. Bäätholt In Bäätholt is dät Gebied uum ju oolde Leemdobbe n wooldriek Gebied. Skäddel, Haudsträite Wäästelk fon Skäddel läit die Maiglöckchenwoold ieuwenske dän Maiglöckchensee. Noudelk Skäddel, aastelk fon ju Haudsträite ätter Hollen wai un wäästelk fon ju Seelter Äi läit n Wooldgebiet. Dät läit junuur fon do Wooldflächen fon dän Loanghoarster Iesk. N poor Hunnert Meeter fierder noudelk is dan wäästelk fon ju Haudsträite noch ne Wooldflääche. Loanghoarst In dät Noude fon Loanghoarst lääse do Wooldfläächen fon dän Loanghoarster Iesk aastelk ju Seelter Äi un wäästelk ju Ostermoorsträite. Dät Gebied stount unner Natuurskuts. Hollenerfoan In Hollenerfoan noudelk un suudelk fon dän Hollener See lääse do Wooldfläächen
Ubbehusen (düütsk: Ubbehausen) is ne litje Buurskup in dän noud-wäästelken Timpe fon Seelterlound. Noudelk fon Ubbehusen läit Roagebierich, Meente Bäärsel. Aastelk fon Ubbehusen is Klaaster. Fröier heerde Ubbehusen tou ju Johannieter-Kommende Boukeläsk.
Ju Tuffelke (In Skäddel wäd Tüwwelke of Tülke kweeden, biologiske Nomenklatuur: Solanum tuberosum) is ne wichtige Neerengs-Plonte. Do Knullen, juust as do heele Plonten Tuffelke naamd, konnen goud ieten wäide, wan jo seeden of brät sunt. Räi kon me naan Paat fon ju Plonte ferdreege. Tuffelke rakt dät fuul ferskeedene Soarten, in unnerskeedelke Faawen (rood, jeel, gries, bruun, blaauw), buppedät rakt dät fääste un meelige Soarten, äddere un leete. Jo wäide maasttieds vegetativ uur dät iengreeuwen fon Knullen fermoord, do Oogene kriege un uutdrieuwe. Me kon Tuffelke oaber uk, as uur Plonten, sexuell fermoorje (uur ju Bestuuwenge fon do Blöiten) un do Bäien säidje. Deertruch äntstounde näie Soarten. Tuffelke kuume uut ju suudamerikoanske Buuräi-Traditsjoon. In Suud-Amerikoa wuuden jo al loange Tied eer ju Kolonioalisierenge ounbaud. Dät rakt junner uk masse Soarten, do bääst oun dät Lieuwend in do Anden ounpaased sunt un nit unner uus Bedingengen plonted wäide konnen. Ätter Europa wai wuuden jo wäil eerste in't 16. Jierhunnert broacht. Fon do oun duurde dät noch ne Tied, bit me Tuffelke-Soarten tuchted hiede, do dät froamde Klima goud ferdreege kuudene. Buppedät bruukte dät ne Wiele, bit do europäiske Buuren mäd ju näie Plonte fertjoud wuuden. Noch in ju Midde fon't
Aasterhusen is ne Buurskup fon ju Meente Bäärsel. Fröier heerde Aasterhusen tou ju Klaasterkommende Boukeläsk. Fröier skäl deer n Nunnenklaaster weesen hääbe. Doo Nunnen hieden ne Fääre ap de Äi un ruuderden smäidens ätter de Kapelle fon Klaaster uum de hl. Misse tou heeren. Dät Gäärslound wier joo truch geenen hat däälich noch Nönkenwiske. Dät Klaaster Boukeläsk skäl ätter ne Soage mäd n Unnergruundsgong ferbuunen weesen hääbe mäd dät Nunnenklaaster an de Uursiede fon de Äi, benaamd Aasterhusen.
Die Tuumesproang is ne Methode, uum den Oustand twiske die sälwen un n Objekt tou skätsjen un kon bie ju Orientierenge un ju Oustandsmeetenge hälpe. Disse Skätsenge lääse do Sträkkenferhältnisse fon dän Stroalensats tougruunde. Die anpielde Tuume an dän uutsträkte Ierm fon n uutwoaksen Moanske is sowät 70 Zentimeter von dät Gesicht oawe, wült die Oogenoustand sowät säks Zentimeter bedrächt. Hieruut kon me n Ferhältnis bereekenje, dät fonsälwen fon Moanske tou Moanske variiert. Dit Ferhältnis lait in dät Beräk fon 1:7 bit 1:12, un mout foar bääste Meetresultoate fon älke Moanske sälwen fääststoald wäide. In de Räägel is 1:10 seküür genouch, dan die Tuumesproang is eendelk daach bloot ne Fästeräägel – of Tuumeräägel. In ju Astronomie wäd n äänelk Ferfoaren tou ju Oustandsbestämmenge fon Stierne uut de Noaberskup fon uus Äide ferwoand. An ju Steede fon dän Oogenoustand trät hier ju Positionsferannerenge fon ju Äide unner hieren Uumloop uum ju Sunne. Bie relativ naie Planetariske Dooke is ju Oustandsbestämmenge mäd Hälpe fon ju Parallaxe muugelk. Die Effekt fon ju trigonometriske Parallaxe kon tou ju Oustandsbestämmenge fon Fixstiernen ferwoand wäide. In ju Grafik hier buppe paaset ju Basisloangte fon dät Huus toufällich genau twiske Ounfang Tuume "1" un Ounfang Tuume "2".
Swonnebierich (düütsk: Schwaneburg) is ne Buurskup in ju Meente Ait. Dät lait suudelk dän Kustenkanoal un suudelk Swonnebiergerfoan. Ju Buurskup hiede fröier Schwaneberg, dän Noome -berg is blood in dät Seelterske äärholden blieuwen. Swonnebiergerfoan
Liesbetfeen, düütsk Elisabethfehn, is n Täärp in ju Meente Bäärsel. Dät lait in dät Suude fon ju Meente un bildet deer dät noudaastelke Skeed fon Strukelje un Roomelse. Truch gans Liesbetfeen lapt die Liesbetfeenkanoal. Die Aastfoan lait deelwiese ap dät Gebiet fon Liesbetfeen. In Liesbetfeen is dät Foan- un Feenmuseum Liesbetfeen. Liesbetfeen lait suudelk Bäärselerfoan, aastelk Roagebierich, noudelk Aasterhusen, Bieuwelte, Baalenje un die Roomelster Aastfoan. Aastelk Liesbetfeen lait Reekenfäild. Liesbetfeehn wuud ätter ju Groothertogin fon Ooldenbuurich benaamd. Uum 1855 koomen do eerste Siedler ätter ju näie Kolonie Liesbetfeen. Toueerst wuud n Sloot smieten foar ju Ouwoaterenge an de aaster Siede fon de Seelter Foan. Liesbetfeen heerde eerste tou Seelterlound. Fon Hannover kreegen do Liesbetfeentjer 1951 ju Geneemigung sik an Bäärsel antousluten. Deertruch koomen do Strukeljer un Roomelster Andeele an Bäärsel. Dät waas dät eerste Moal in Seelterlounds Geskichte, dät him n gratteren Lappe Lound ounuumen wude. Ätter dän Bau fon dän Liesbetfeen-Kanoal moasten do Sköilere eerste ätter ju Skoule in Bäärselderfoan. 1869 waas dan in ne Hierkoamer in Liesbetfeen-Noud die eerste Unnergjucht mäd 40 Sköilere. 1873 wuud ne Skoule baud, 1875 wieren deer 55 Sköilere. Ap n 31.7.1968 wuud ju Skoule sleeten un ferkooped. Däälich is in Liesbetfeen-Wääst ne Gruundskoule
Die Liesbetfeenkanoal, düütsk Elisabethfehnkanal, is n Kanoal twiske Kampe un Roagebierich. Dät is ju noud-wäästelke Ferlaangerenge fon dän fröieren Hunte-Ems-Kanoal, die der bit Kampe geen un däälich die Kustenkanoal is. Die Kanoal häd ne Ferbiendenge mäd dän Kustenkanoal un lapt bie Roagebierich in ju Seelter Äi un Leda. Deertruch is deer n Woaterwai twiske ju Hunte bie Ooldenbuurich, ju Leda un ju Oamse bie Lier. Die Liesbetfeenkanoal wuud fon 1855 bit 1880 baud un lapt fon dän Küstenkanoal bie Kampe truch Kamperfeen, Reekenfäld un Liesbetfeen bit tou ju Seelter Äi bie Roagebierich. Die Kanoal is anlaid as Feenkanoal fon dän Aastfoan. 1880 is deer Elisabeetfeen äntsteen. Die Kanoal häd ne Bratte fon 13,50 Meeter un is bit 1,20 Meeter djoop. Hie waas uursproangelk anlaid foar Skiepe bit 40 Tonnen mäd ne Laangte fon 20 Meeter, ne Bratte fon 4,50 Meeter un n Djoopgong fon 1,20 Meeter. Truch dän Slik is hie däälich man foar Skiepe bit 0,90 Meeter Djoopgong befoarbor. Die Kanoal häd 4 Slüüsen foar Skiepe bit ne Laangte twiske 21,20 Meter un 27,60 Meeter un ne Bratte twiske 4,65 Meeter un 5,50 Meeter. Do Slüüsen sunt in Reekenfäld, Brandreeken, Liesbetfeen un Aasterhusen. Deer loope 7 Klapbräägen uur dän
Roagebierich is ne Buurskup in ju Meente Bäärsel. Fröier heerde Roagebierich tou ju Klaasterkommende Boukeläsk. Bie Roagebierich fljoote ju Seelter Äi un die Elisabethfeenkanoal tou ju Leda touhoope. In 1674 wier där al ne Skoule fon ju Klaasterkommende Boukeläsk in Roagebierich. Ju Skoule wuud in 1850 sleeten. Do Bäidene geen dan ätter ju Skoule in Bäärselerfoan un siet 1869 ätter ju näie Skoule in Elisabethfeen-Noud. Franz Dwertmann: Das grosse Sterben der kleinen Schulen, Vechtaer Druckerei und Verlag, 1984, ISBN 3-88441-025-3
Die Stickisee, uk Jümmesee, lait suudelk fon Stickhusen, Meente Tjootern. Ju läit twiske ju B72 un ju Jümme. Ju is äntsteen bie dät Anlääsen fon ju B72. Die See häd n grooten Soundstrand und bie dän See is n grooten Campingplats. Deer is n Seerestaurant, n Kiosk, ne Grillhutte, sanitäre Iengjuchtenge un n grooten Spielplats. Dät Gebiet wäästelk dän See is mäd Boome bewuuksen. Aastelk dän See lapt ju Jümme. Die See is 11 Hektoar groot. Me kon dän See goud ferglieke mäd dän Hollener See bie Roomelse. Stickisee ap www. detern.de Camping an n Stickisee ap www.detern.de Stickisee ap GOOGLE-Maps
Ju Buurich Stickhusen lait an dän Wäästraant fon dät Täärp Stickhusen, Meente Tjootern in dät Leda-Jümme-Gebied. Ju lait ieuwenske dät Ouger fon ju Jümme. Die Noome fon ju Buurich un fon dät Täärp kuume fon do Woude sticke (Stecken, Pfahl) un Haus. Ju Buurich wuud uum 1345 fon ju Hansestääd Hambuurich baud toun Skuts fon hiere Hondelsweege ätter dät Wääste. Eerste waas ju Buurich n Steenhuus mäd n Sloot deer uumtou. Leeter wuud ne Fäästenge deer uutbaud. Die Touden wuud fon Groaf Edzard I. uum 1498 baud. In dän trüütichjierige Kriech wuud ju Buurich fon 1622-1624 truch do Mansfelder Suldoaten besät. As do Prüüsen 1744 an n Macht koomen, waas deer neen Ferweendenge moor foar ju Buurich un ju Fäästenge wuud oubreeken. Bloot die Touden un die Poutebau sünt ärheelden blieuwen. An ju Muure deerfon is n ooold Woapen fon 1578. Die Touden wuud as Gefangenis bruukt. In dät Jier 1885 koom ju Buurich in privoate Hounde. Däälich is in dän Touden n Heemat- Foulkskundemuseum. Deer sünt uk Folterreewen tou sjoon un ju Geskichte fon ju Buurich wäd deer wiesd. Kenunne in dän Touden Woapen in dät Poutehuus Woapen an dän Touden Stinzen Skierstins Burg Stickhausen Ostfriesische Landschaft Ortschronisten Stickhausen
Koordinierde Waareldtied of UTC (Universal Time, Coordinated) is ju aktuelle Waareldtied. Ju häd in ju Funktion ju Midlere Greenwichtied oulöösd. Ju is ne Kombination uut ju internationale Atomtied TAI un ju Universoaltied UT. Do Tiedzonen wäide as positive of negative Ferskiele fon UTC ounroat (toun Biespil UTC+1 äntspräkt ju Middeleuropäiske Tied MESZ).
Ju Jümme is n Siepeäi fon ju Leda. Ju häd hiere Siepe in dät Aper Tief un ju Söiste. Ju Jümme häd fon dän Siepe Aper Tief bit tou ju Mündenge in ju Leda bie Wiltshusen ne Laangte fon 18 Kilometer. Ju Samtmeente Jümme häd hieren Noome fon ju Jümme. Touhoope mäd ju Leda bildet ju Jümme dät Leda-Jümme-Gebiet. Tichte an ju Jümme lait die Stickisee (Jümmesee) bie Stickhusen. Ap ju Jümme kon man truch dän Elisabethfeenkanoal un ju Leda foare. Ju kon mäd Skiepe bit tou ne Laangte fon 20 Meeter, ne Bratte fon 4,5 Meeter un n Djoopgoang fon 1,2 Meeter befoaren wäide. An ju Jümme rakt dät two Klapbräägen. Noudelk fon ju Buurskup Amdorf, tichte bie ju Steede wier ju Jümme in ju Leda lapt, gungt deer ju houndbedrieuwene histooriske Punte-Fääre uur ju Jümme un ferbint Amdorf mäd Wiltshusen, Meente Lier. Ju Fääre wuud al 1562 uurkundelk ärwäänd. Die Pünte - schwimmendes Denkmal auf der Jümme
Stickhusen is n Tärp in ju Meente Tjootern, dät tou ju Samtmeente Jümme heerd. Stickhusen läit wäästelk Tjootern. Bie Stickhusen lait die Stickisee (Jümmesee). Truch Stickhusen fljoot ju Jümme. Stickhusen wuud fröier as dät noudelke Noabertäärp fon Seelterlound reekend. As Roagebierich un Aasterhusen noch tou ju Johanniterkommende Boukeläsk un därmee tou Selterlound heerden, waas Stickhusen n diräkt Noabertäärp fon Seelterlound. Die Noome fon Stickhusen kuumt fon do Woude sticke (Stecken, Pfahl) un Haus (Huus), dät betjud sofuul as Haus auf Pfählen. Buurich Stickhusen Stickisee (Jümmesee)
Strukelje-Wääst (düütsk: Strücklingen-West) is ne Buurskup fon Strukelje. Ju Buurskup lait wäästelk Strukelje un uumfoatet dän ganse Gestrich twiske Uutände in dät Noude un ju Loangholter Sträite in dät Suude. Wäästelk Strukelje-Wääst lait Idafeen-Suud.
Reekenfäild (düütsk: Reekenfeld) is ne Buurskup in ju Meente Bäärsel. Reekenfäild lait aastelk Elisabethfeen un wäästelk Kamperfeen. Suudwäästelk Reekenfäild lait Hollenerfoan. Truch Reekenfäild lapt die Elisabethfeenkanoal. Reekenfäild hied fröier ne oaine Skoule. 1913 wuud deer ne evangeelske Skoule mäd een Klasse baud, 1924 koom deer ne twäide Klasse bie un ap n 1.4.1951 wieren deer 3 Klassen. Fon 1948 bit 1955 waas deer uk ne katoolske Klasse. Ju Skoule wuud ap 1.8.1969 sleeten un ferkooped. In Reekenfäild waas bit in do 1990er-Jiere n Wierk fon AEG. Franz Dwertmann: Das grosse Sterben der kleinen Schulen, Vechtaer Druckerei und Verlag, 1984, ISBN 3-88441-025-3